СТОП за злоупотреба на децата во текот на изборната кампања

Ана Панчева - дипломиран социјален работник

Весна Стојковска - дипломиран правник

Центар за детска Правда “Малиот Голем Човек”

1. Формулација на проблемот

 Во Македонија постојат низа проблеми и недостатоци присутни во остварувањето на правата на детето. Како фактори на ризик кои доведуваат децата да се најдат во особено тешки околности, меѓу другите, се: актуелната влошена социо-економска состојба во државата, политичката и безбедносната состојба во кризните подрачја, вооружените конфликти, предрасудите, низок степен на свест за ранливите групи во заедницата и сл.

 Според Конвенцијата за правата на детето, “детето треба да биде подготвено да живее самостојно во општеството и да биде воспитувано во духот на идеалите прокламирани со Повелбата на Обединетите нации, а особено во духот на мирот, достоинството, толеранцијата, слободата, рамноправноста и солидарноста.”

 Но, што се случува во реалноста, односно во Република Македонија каде што постои поделба, парцијализација и партизација на општественото ткиво предизвикано, пред се, од постоечките политички партии кои се залагаат за учество во власта. Децата како дел од тоа општествено ткиво не се имуни на таа парцијализација и, директно или индиректно, свесно или несвесно, се инволвирани во активностите кои се преземаат од страна на политичките партии.Политичките партии се парцијални општествени групи што ги обединуваат луѓето на организиран и доброволен начин врз основа на определени програми и идеологија, во кои се изразени интересите на некоја општествена група, а со цел да се освои власта или да се влијае врз неа”.

 Тие станаа доминантен фактор на политичкиот живот на современото општество и се посредници меѓу широките слоеви на населението и политичката елита. Преку нив се врши влијание врз пошироките општествени слоеви. И масовната пропаганда што ја применуваат преку современите масовни медиуми (печат, радио, телевизија) претставува силно средство за индоктринација на широките слоеви на населението со ставовите и идеите содржани во нивните програми.

 Децата, како популација најподложна на влијание, се посредни или непосредни учесници на политички организирања или дејствувања, а согласно Законот за заштита на децата “се забранува политичко или верско организирање или дејствување и злоупотреба на децата поради политичко или верско организирање и дејствување”.

 Тргнувајќи од актуелната состојба во Република Македонија и повикувајќи се единствено на наведената одредба од истоимениот закон, се наметна предметот на нашето истражување, кој сметаме дека е значаен за заштита на детето, особено во текот на изборните кампањи.

2. Предмет на истражувањето

 Во текот на четириесетдневната изборна кампања политичките партии “имаат право рамноправно и под еднакви услови да ги користат сите видови на политичка пропаганда, известување и други облици пропаганда, чија цел е да се влијае на одлуката на избирачите при гласањето за кандидати за пратеници”. Дозволено е рамноправно медиумско претставување во јавните гласила, испитувања на јавното мислење, претставување на изборни плакати и одржување на јавни собири, на начин и под услови определени со закон. Оттука, предмет на истражувањето се конститутивните елементи на изборната кампања, нормативната димензија, улогата и однесувањето на децата, медиумите, политичките партии и институциите на системот во текот на нејзиното траење.

3. Цели и задачи на истражувањето

 Цел на истражувањето е анализа на изборната кампања, со цел да се дојде до конкретни сознанија за начинот на нејзиното изведување, карактеристиките, интегрираноста на децата во неа, улогата и начинот на однесување на децата, родителите, политичките партии и другите институции на системот, воопшто.

4. Операционализација на истражувањето

 Како основна метода за согледување дали децата се злоупотребуваат во политички цели е користен методот на структуирано, систематско истражување.

 1. За собирање на релевантни податоци, при утврдување на претходно наведените хипотези ќе се служиме со методот на набљудување, кој овозможива да се добие реален впечаток за целината на истражувачкиот предмет. Набљудувањето се одвива теренски преку посредно и непосредно учество во набљудуваната средина. Според предложените хипотези, предвидено е да се набљудуваат следниве појави:

* Јавни собири и митинзи
* Односите возрасни-деца

 2. За утврдување на влијанието на политичката пропаганда врз ставовите и мислењата на децата ќе се користиме со методот анализа на содржина. Тоа подразбира проучување на содржината на пораката која се упатува со некоја намера на трети лица и овозможува да се извлекуваат заклучоци за сфаќањата, ставовите, намерите на испраќачот, за неговиот однос со други поединци или општествени групи. Според предметот на истражување, при анализа на содржина ќе се земат во вид следниве елементи:

* Политичките партии, нивните членови, симпатизери и активисти - како испраќачи на пораката
* Децата-како примачи на пораката
* Печатот, фотографиите, телевизијата и политичките говори – како извори на испраќања на пораката

 3. Прибирање на емпириските податоци се врши со помош на техниката анкетирање. Техниката на анкетирање ја користиме за да ги сознаеме мислењата и ставовите на децата околу нивното инволвирање во прстојните парламентарни избори, како и влијанието на возрасните врз формирањето на истите. При анкетирањето како инструмент користевме анкетен прашалник кој го сочинуваат 23 комбинирани прашања од затворен тип. Понудените одговори се со повеќечлен и алтернативен избор. Прашалникот служи за да се проверат поставените хипотези на истражувањето.

5. Истражувачки резултати

Податоци од анкетата на 574 деца спроведена од 20.09.2003 до 05.10.2003 год. на територија на град Скопје

1. Возраст

10-14 години 273

15-18 години 299

Без одговор 2

2. Пол

Машки 283

Женски 283

Без одговор 8

3.Националност

Македонска 339

Албанска 107

Турска 11

Ромска 90

Влашка 2

Српска 15

Друго \_\_\_\_\_\_\_\_\_ 7

Без одговор 3

4. За што најчесто разговараш со своите врсници?

Музика 205

Спорт 179

Филм 68

Политика 28

Друго \_\_\_\_\_\_\_\_\_\_ 93

Без одговор 1

5. Колку често во контактите со твоите врсници разменувате мислења за одредени политички партии?

често 77

понекогаш 177

ретко 181

никогаш 136

без одговор 3

6. Дали пријателите со кои се дружиш се твои истомисленици во однос на одредена политичка партија?

Да 166

Не 146

Не ме интересира 257

Без одговор 5

7. Дали имаш изградено свое мислење во однос на определена политичка партија?

Да 215

Не 169

Не ме интересира 183

Без одговор. 7

8. Дали си симпатизер/ка (активист/ка) на одредена политичка партија?

Да 219

Не 223

Не ме интересира 130

Без одговор. 2

9. Дали си запознаен/а со ставовите на твоите родители во однос на одредени политички партии?

Да 273

Не 159

Не ме интересира 139

Без одговор 3

10. Колку често во твојот дом се дискутира за политички теми во твое присуство?

често 82

понекогаш 216

ретко 175

никогаш 99

без одговор 2

11. Колку често ја следеше изборната кампања преку мас медиумите (радио и ТВ.)?

Редовно 74

Понекогаш 182

Ретко 145

Не ја следев 171

Без одговор 2

12. Дали би прифатил/а да учествуваш во некој рекламен спот на одредена политичка партија?

Да 207

Не 254

Не ме интересира 109

Без одговор 4

13. Дали си учествувал/а во некој рекламен спот на одредена политичка партија?

Да 32

Не 541

Без одговор 1

14. Дали си учествувал/а во некои од следниве активности?

Лепење плакати на јавни места 56

Ширење/делење пропаганден материјал (пенкала, запалки, маички, капи, беџови итн.) 56

Не сум учествувал/а 457

Без одговор 5

15. Каков вид надомест си добил/а за извршената активност на одредена политичка партија?

Паричен надомест 20

Надомест во натура (пенкала, маички, капи итн.) 86

Друго \_\_\_\_\_\_\_\_\_\_\_ 18

Не сум добил 425

Без одговор 25

16. Дали си добил некој вид пропаганден материјал (пенкала, маички, капи) и без да извршиш некоја активност?

Да 382

Не 181

Без одговор 11

17. Колку често си учествувал/а на политичките митинзи во твојата општина?

Редовно 86

Понекогаш 254

Никогаш 227

Без одговор 7

18. Дали си учествувал/а на политички митинзи надвор од твојата општина?

Да 158

Не 411

Без одговор 5

19. Твоето присуство на политичките митинзи беше придружувано од:

Родителите 106

Соседите 26

Другарите - Врсници 269

Сам 57

Без одговор 116

20. Кој е мотивот за твоето присуство на политичките митинзи?

Симпатизерство 130

Љубопитство 115

Случајност 101

Друго\_\_\_\_\_\_\_\_\_\_\_\_\_ 29

Не сум присуствувал/а 195

Без одговор 4

21. Дали јавно го изразуваше своето мислење на политичките митинзи?

Да 123

Не 266

Не сум присуствувал 175

Без одговор 10

22. Дали си задоволен/на од избраните пратеници во твојата изборна единица?

Да 227

Не 95

Не ме интересира 250

Без одговор 2

23. Кое лого најмоногу ти се допаѓа?

За Македонија во срцето

-со разум 236

Главата горе-

Македонија за тебе 81

ДА- За вистината 20

За Македонска

Македонија 21

Друго \_\_\_\_\_\_\_\_\_\_ 69

Лого на Ромите 36

Лого на Албанците 81

Без одговор 30

6. Податоци од анализата на содржина

14.08.2002. Тетово искитено со знамиња на ДПА, ДУИ и на НДП

05.09.2002. Училишта полни со бисти на Учки

11.09.2003. ВМРО-ДПМНЕ ги користи децата за предизборен маркетинг

13.08.2002. Во Арачиново непознати лица запалиле две непознати куќи

27.08.2002. Во име на партијата во Прилеп тепани единаесетгодишни деца

11.09.2002. Политички предизборен терор во Прилеп

10.09.2002. За време на митингот се слушале пукотници од автоматско оружје

03.09.2002 Електронските медиуми пристрасни

14.09.2002 Телевизиите претерале со платеното политичко претставување. Дваесет телевизии, меѓу кои националните концесионери МТВ, А1 и Сител ја прекршиле одлуката на Собранието за рамноправен пристап во медиумското претставување за време на кампањата.

7. Податоци од набљудувањето

· присуство на децата од 2 до 18 годишна возраст, едни придружувани од своите родители, а други во група со своите врсници;

· присуство на децата во првите редови;

· упатување погрдни зборови за споменати личности од ривалската партија од страна на гласноговорниците;

· фотографирање со кандидатите за пратеници на политичките партии;

· униформираност меѓу децата со обележјата на одредена политичка партија (маички, капи, беџови, знеменца и сл.);

· испишаните пароли (“Нека му е тешка земјата на Љубчо”; “Долу ВМРО-ДПМНЕ”; “СДСМ-никогаш повеќе”; “СДСМ-нема да постои”; “Љубчо-те мразам”); и големите партиски знамиња, најчесто се носени од страна на децата.

Предлози:

1. Законска заштита на децата од сите форми на злоупотреба во политички цели преку:

* нивно учество во рекламните спотови на политичките партии.
* активирање и ангажирање на децата во партиски активности, посебно во текот на изборните кампањи.
* дистрибуција на пропагандни материјали со политичка содржина.

2. Поблиску да се дефинира начинот на одржување на јавните политички митинзи на кои секое насилство би било санкционирано според закон.

3. Експлицитно да се забрани одржување на јавни политички митинзи и собири во училиштата и училишните дворови.

4. Секој кој ги поттикнува или на друг начин политички ги организира децата со намера тие да дејствуваат на начин кој не е во согласност со основните начела прокламирани во Конвенцијата за правата на детето, Уставот на Р. Македонија и соодветните закони, да подлежи, да биде одговорен во согласност со законот.

5. Да се подигне поединечната и општествената свест за негативното влијание што го вршат возрасните врз ставовите и мислењата на децата, со посебен акцент врз родителите.